คลังถกธนาคารโลกทำPPPและแก้คนจน
คลังประชุมธนาคารโลก ร่วมมือดึงภาคเอกชนลงทุน PPP การปฏิรูประบบภาษี และแก้ปัญหาความยากจน
1 ธ.ค. 2553

คลังประชุมธนาคารโลก ร่วมมือดึงภาคเอกชนลงทุน PPP การปฏิรูประบบภาษี และแก้ปัญหาความยากจน
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า คลังและธนาคารโลกจะจัดประชุมเชิงปฏิบัติการระหว่างหน่วยงานของไทยและธนาคารโลกในวันที่ 2 ธ.ค. 2553 เพื่อติดตามความคืบหน้าในการดำเนินงานต่างๆ ระหว่างหน่วยงานของไทยกับธนาคารโลกในช่วงที่ผ่านมา และกำหนดแนวทางความร่วมมือที่จะดำเนินการร่วมกันระหว่างรัฐบาลไทยกับธนาคารโลกในอนาคต เพื่อให้สอดคล้องกับการดำเนินนโยบายทางด้านเศรษฐกิจการเงินการคลังของประเทศไทย ซึ่งกระทรวงการคลังได้กำหนดเป้าหมายสำคัญที่จะให้มีงบประมาณสมดุลในระยะเวลา 5 ปี
นอกจากนี้ ยังมีการเพิ่มประสิทธิภาพในด้านรายจ่าย โดยการส่งเสริมให้ภาคเอกชนเข้ามามีส่วนร่วมในการลงทุนของภาครัฐ (Public Private Partnership: PPP) การปฏิรูปโครงสร้างระบบภาษีของไทยเพื่อเพิ่มประสิทธิภาพในด้านรายได้ของภาครัฐ และการสนับสนุนการพัฒนาการเงินระดับฐานราก โดยเฉพาะการแก้ไขปัญหาหนี้นอกระบบ  
นายนริศ กล่าวว่า การประชุมครั้งนี้จะเป็นการระดมสมองระหว่างผู้แทนหน่วยงานของไทยร่วมกับผู้เชี่ยวชาญจากธนาคารโลก ซึ่งกระทรวงการคลังได้เชิญผู้เชี่ยวชาญจากธนาคารโลก กรุงวอชิงตัน ดีซี มาแลกเปลี่ยนความรู้และประสบการณ์จากต่างประเทศร่วมกับผู้แทนจากหน่วยงานภาครัฐที่เกี่ยวข้อง เพื่อให้ได้ข้อเสนอแนะที่เป็นประโยชน์ต่อการใช้ประกอบการกำหนดนโยบายในอนาคต